Ahmad Dewi

Teungku Ahmad Dewi (lahé uroë 19 buleuën sa thôn 1951) nakeuh sidroe ulama Acèh nyang na di Acèh Timu. Gobnyan lahé di Dusôn Bantayan Gampông Keudèe Idi Cut, Acèh Timu. Ayah gobnyan nakeuh Teungku Muhammad Husen teuka dari gampông Meunasah Kumbang, kecamatan Syamtalira Arôn, Acèh Barôh. Abuchi' gobnyan nakeuh Teungku Hasballah, sidroë ulama chi' dari Samudra Pasè nyang geugla ngon Teungku Chi' di Meunasah Kumbang.

Teungku Ahmad Dewi nakeuh sidroë ureuëng nyang that kha bak neuteugah peuë mantong nyang kureuëng paih lam masyarakat ngon lam peumeurèntahan. Teuleubèh lom buët nyang meuneuntang ngon Syari'at Islam nyan that neujaga lé droëneuhnyan, sampoë ka neupeuhareuëm keuh aneuk-aneuk miët jimeuhaphai Pancasila seugalom aneuk miët nyan meuphôm jibeut haraih Aléh Ba Ta. Bak Teungku Ahmad Dewi peurintah agama Islam nyankeuh peukara nyang hanjeuët sagai-sagai tapeukabèh.

Seubagoë sidroë da'i nyang that hayeuë ngon ceubeuëh bak geupeugah haba gobnyan hana piyôh bak geujak meuda'wah u gampông-gampông di Acèh. Ngon bak tiëp-tiëp gobnyan geupeugah haba sabé ramèe ureuëng nyang teuka geujak deungo neubeuët umum nyang geupeuna lé droëneuhnyan. Peukara hukôm agama ngon haba teugah peumeurèntah nyang that na ji'ôh syari'at agama hana reuda sabé lam da'wah, meuhat ngon nyan keuh ureuëng Acèh pih rab hana nyang han meuseutuju ngon neubeuët droeneuhnyan. La'én nibak da'wah lidah gobnyan ngon aneuk-aneuk muda nyang jak meugurèe bak dayah gobnyan nacit geupeuna da'wah amar ma'ruf ngon buët nyata. Ngon saboh Baréh Teuntra Mirah gobnyan ka geujak peu-ingat aneuk-aneuk muda agam ngon dara meubèk jijak peubuët nyang geularang lam agama di Pantè Idi Cut. Keuneulheuëh na keuh geupeuna saboh beuët reyeuek tujôh uroë tujôh malam ngon neumeuhôi keuh u dayah droeneuhnyan dum ulama Acèh keu meujak mita kri neuploh beuteudong syari'at Islam di Acèh.

Lam ramèe peungikôt gobnyan nacit kawan ureuëng la'n nyang hana seunang ngon peuë nyang neupeubuët lé Teungku Ahmad Dewi. Nyan keuh seubab lé peumeurèntah pih ngon saboh seubab ka jidrop droëneuhnyan. Meuseubab ngon kri neupeugah haba nyang hana neutém peu-ikôt lagèe arôih nyang jilakèe lé keu-adaan masa nyan Teungku Ahmad Dewi na meupadum go jikurông lam peunjara. Sabé jidrop, meuhat keuh 'oh ka bibuëh nibak tutôpan teutap cit hana neusurôt meusilangkah pih bak neupeunyata buët Amar Ma'ruf Nahi Munkar nyang neupeujak ngon haté nyang kong.

Sampoë bak 11 uroë buleuën sa thôn 1991 Teungku ka jicok lé pihak nyang hana seutuju ngon kri nyang gobnyan peujak lam peukara nyan. Lheuëh uroë nyan droëneuhnyan ka hana neugisa lé u dayah ngon hana haba nyang meuhat keu pat keuh droëneuhnyan jinoë. Bak neuyakin lé ureuëng Acèh Teungku Ahmad Dewi nakeuh ka meuninggay lam keujadian nyan.

Kawan:Ulama Acèh